O predavanju ´Rimske ceste – dio kulturnog krajolika´

Rimske ceste vrijedni su dio kulturne baštine i trajna oznaka kulturnog krajolika. U Hrvatskoj su one zasad valorizirane samo u uskim znanstvenim krugovima bez jačih naznaka popularizacije. Nedostatan je stručni napor koji ide za tim da se evidentiraju i zaštite pojedini segmenti važnijih rimskih cestovnih pravaca, a posebice nije jasno kako će se provesti mjere zaštite pred golemim infrastrukturnim zahvatima koji izravno ugrožavaju starije sustave pa tako i rimske prometnice. Cjelovito istraživanje i kartiranje kao pretpostavka pravne zaštite, koje je provedeno u Španjolskoj, izgleda kao teško dostižni cilj. Jedan od načina trajnije zaštita rimskih cesta od propadanja je uklapanje u projekte prezentacije najvažnijih antičkih lokaliteta u Dalmaciji koje su one povezivale ili su im bili ishodišne točke. Za tako nešto osnovna je pretpostavka unošenje evidentiranih cestovnih pravaca u prostorne planove.

Na primjerima rimskih prometnica oko legijskog logora Burnum u Ivoševcima kod Kistanja u nekadašnjoj rimskoj provinciji Dalmaciji, izložit će se način evidentiranja, dokumentiranja, zaštite i prezentacije rimskih cesta u Hrvatskoj. Terensko hodološko ispitivanje rimskih cesta obavlja se uz korištenje različitih kartografskih prikaza, orto-foto snimaka i GPS uređaja. Različit je stupanj sačuvanosti rimskih cesta od potpuno konzervirane ceste do minimalnih ostataka u vidu kolotragova. Osobitu teškoću predstavlja upisivanje tako utvrđenih trasa rimskih cesta u Registar zaštićenih kulturnih dobara. Moguće je to uzimanjem GPS koordinata dijelova trasa cesta ili cijele GPS putanje. Efikasnu zaštitu predstavljalo bi i ucrtavanje sačuvanih trasa rimskih cesta u podloge prostornih planova. Osim formalne zaštite, u Hrvatskoj je počelo razmišljanje o prezentaciji i revitalizaciji pojedinih segmenata rimskih prometnica na tragu čega je pilot projekt Instituta za turizam. Znatnu poteškoću kod toga predstavlja slaba sačuvanost rimskih cesta na kraškom terenu i njihova trajna izloženost devastacijama kod izvođenja infrastrukturnih zahvata u prostoru.